Imtella' Ottubru 8, 2020 - Aġġornata 8 Ta' Ottubru, 2020 6:45pm TVM huwa l-iktar stazzjon favorit mal-Maltin u l-Għawdxin. Dan jirriżulta mill-istħarriġ tal-Awtorità tax-Xandir li sar f'Lulju li għadda li analizza xi programmi jħobbu jaraw u jisimgħu n-nies u liema huma l-iktar stazzjonijiet li jħobbu jsegwu. Skont dan l-istħarriġ, f'Lulju l-udjenzi tat-televiżjoni naqsu bi kważi 21% u ġew fl-istess livelli ta' qabel bdiet il-pandemija tal-Covid. TVM żamm postu bħala l-iktar stazzjon tat-televiżjoni segwit fil-gżejjer Maltin. Stħarriġ ippubblikat mill-Awtorità tax-Xandir li sar f'Lulju li għadda juri li TVM kiseb 31.7% tal-udjenzi fis-Sajf li għadda, segwit minn ONE TV bi 18.9% u NET TV b'6.8%. Jirriżulta li l-iktar li baqgħu segwiti kienu l-Aħbarijiet tat-tmienja ta' TVM b'udjenza li tilħaq il-110,800 ruħ – ebda stazzjon u fl-ebda ħin tal-ġurnata ma jkun hemm dan l-ammont ta' segwaċi jaraw it-televiżjoni. Mill-istħarriġ joħroġ li t-telespettaturi jippreferu jaraw l-iktar l-aħbarijiet, id-drama, u programmi ta' diskussjoni u ġrajjiet kurrenti. TVM kellu l-ogħla udjenzi l-ġimgħa kollha, fost l-etajiet kollha ta' dawk intervistati. Intant, l-iktar stazzjon tar-radju popolari baqa' Bay Radio, segwit minn Vibe FM u ONE Radio. Radju Malta u Magic huma l-5 u s-6 l-iktar radjijiet popolari b'9% u 5.3% rispettivament. L-iktar li jħobbu jisimgħu fuq ir-radju s-semmiegħa huma l-programmi mużikali, l-aħbarijiet u l-analiżi tal-ġurnali, kif ukoll programmi reliġjużi. B'mod ġenerali, l-istħarriġ tal-Awtorità tax-Xandir juri li l-Maltin ma baqgħux jaraw it-televiżjoni daqskemm kienu jaraw f'Marzu, fl-eqqel tal-Covid, meta splodew l-udjenzi – mill-istatistika jirriżulta li kien hemm tnaqqis ta' 20.8% fl-udjenzi tat-televiżjoni; filwaqt li żdied l-ammont ta' semmiegħa tar-radju b'7.4% meta mqabbel ma' Marzu ta' din is-sena.